## El director general d'Inclusió i Cooperació subratlla la importància de reconéixer i valorar el treball dels i les llauradores en la construcció d'un futur més sostenible

*** Pedro Carceller ha inaugurat l'exposició fotogràfica ‘Cultivant alternatives a Mauritània’, que podrà visitar-se del 15 al 28 de desembre en l'estació Joaquín Sorolla de València**

El director general d'Inclusió i Cooperació al Desenvolupament, Pedro Carceller, ha posat en relleu la importància que té “reconéixer el treball dels i les llauradores en la construcció d'un futur més sostenible”, durant inauguració de l'exposició fotogràfica de Pedro Santana ‘Cultivant alternatives a Mauritània’.

La mostra, organitzada pel Centre d'Estudis Rurals i d'Agricultura Internacional (CERAI) i l'Association Mauritanienne pour l’Acte-Développement (ESTIMEU), pretén visibilitzar la labor crucial de les persones que es dediquen a l'agricultura en l'alimentació global i a més advoca per un canvi cap a un sistema alimentari més just i sostenible.

En la seua intervenció, el director general ha valorat l'esforç de CERAI i AMAD que, en col·laboració amb les comunitats locals de la vall del riu Senegal, treballen des de 2010 per a impulsar la transició cap a un sistema alimentari d'acord amb la situació energètica i econòmica actual.

“Estes iniciatives agroecològiques no solament milloren la nutrició de les famílies, sinó que també contribuïxen a la sostenibilitat dels recursos naturals, difonen coneixements i enfortixen els llaços de solidaritat i suport mutu entre llauradors”, ha destacat el responsable de Cooperació.

L'exposició, que podrà ser visitada a València del 15 al 28 de desembre a l'estació Joaquín Sorolla de València, està organitzada, a més, en el marc de la campanya ‘L'aliment que ens unix’ i compta amb la col·laboració de la Generalitat i ADIF.

Fecha: 15/12/2023